உண்டுவிட்டேன். பழைய சாப்பாடுதான். சுவையாக இருந்தது. மீந்திருந்த உணவை குப்பைத்தொட்டி அருகே பரவலாகத் தூவி வைத்தேன். அங்கு சில எறும்புகள் தங்களுக்கான இரையைத் தூக்கிக்கொண்டு தங்களது இருப்பிடத்தை நோக்கிச் சென்றுகொண்டிருந்தன. குனிந்து அவற்றிடம், ‘நானும் கொஞ்சம் சாப்பாடு வச்சிருக்கேன், ரொம்ப தூரம் அலையாதீங்க. இதையும் எடுத்துக்கோங்க, எறும்புகளே!’ என்றேன். அவற்றுக்குப் புரிந்திருக்கவேண்டும். வரிசையைவிட்டு விலகிவந்த சில எறும்புகள், நான் தூவிவைத்திருந்த இரையை ஆராயும் செயலில் இறங்கி சுற்றிச்சுற்றி வந்தன. ‘நல்ல சாப்பாடுதான், நானே வயிறு நிறைய சாப்பிட்டேன். நீங்களும் சாப்பிடுங்க, எடுத்துட்டுப் போங்க’ என்றேன். எனக்குத் தெரியும். அவை இந்த உணவின் ஈரப்பதம் குறைந்ததும் எடுத்துக்கொள்ளும். நடையைக் கட்டினேன்.